Lars Francke Jeremiassens tilbud endte torsdag i denne uge hos Region Midtjyllands indkøbschef Birgitte Nellemann.

Hun fortæller, at man har valgt at takke nej til tilbuddet.

- Mange af de produkter, Lars kunne tilbyde, lever ikke op til sundhedsvæsenets standarder. Der var 20 respiratorer, som havde vores interesse, men de var væk, da vi tog fat i ham igen, siger hun og tilføjer:

- Hvis sikkerhedsmaskerne var af såkaldt FFP3-kvalitet, kunne vi også have været interesseret i dem, men han er ikke vendt tilbage med information om maskernes specifikation.

Til Detektor forklarer Lars Francke Jeremiassen, at det ikke var muligt for ham at skaffe beskyttelsesmasker i den rette kvalitet.

'De eneste masker, som jeg ved er tilgængelige, er standard kirurgmasker og FFP2-standard, men da jeg ikke har fundet de efterspurgte FFP3-masker til en rimelig pris, har jeg ikke noget at sende til dem,' skriver han.

Til gengæld har Lars Francke Jeremiassen sendt endnu et tilbud på 'apparater til ventilationsstøtte'.